text: Gados et Rodruars tornerent
   Les chevaus vers Cléomadès ;
   Jà le vorront veöir de près.
   Chascuns d'aus a traite l'espée
   Qui ert trenchans et acerée,
   Et Cléomadès a sachie
   Sa bonne espée Ressoignie
   Dont maint grant coup avoit donné.
   Son cheval avoit recouvré
   PageV02P074
   Bruns li Hardis, montez estoit.
   Durbans aussi li sien r'avoit.
   Ambedoi remonté estoient.
   Lor chevaus recouvrez avoient..
   Comme vassal amanevit,
   Quant Cléomadès venir vit
   Vers lui Gadot et Rodruart,
   Au plus droit qu'il pot cele part
   S'adreça, l'espée en poignie,
   Rodruart fiert si lés l'oïe
   Que son hiaume li descercla
   Et desrompi et depeça.
   Tout enporta kan qu'il ataint.
   À celui coup pas ne se faint.
   Seur l'escu li coups descendi,
   Tout le decoupa et fendi.
   El braz telement le navra,
   Que onques puis ne s'en aida.
   Tout li defroissa et rompi
   Le bras, et l'escu li cheï;
   Car la guige coupée estoit
   À quoi l'escu pendre devoit.
   Cil coups forment abaubir fist
   Rodruart Qui-onques-ne-rist.
   On puet bien par verité dire
   K'adont n'ot il talent de rire,
   PageV02P075
   Puisque il n'avoit onques ris.
  